**Csongrád Városi Önkormányzat Képviselő-testületének**

*a 30/2017. (X. 30.), a 7/2019.(II.25.), a 37/2019.(XII. 23.) , a  7/2020.(II. 21.), a 33/2020. (XI. 09.) és a 34/2020. (XI. 12.) önkormányzatii rendelettel módosított*

**14/2016. (III. 29.) önkormányzati rendelete**

***a vásárokról és a piacokról***

*(egységes szerkezetben)*

Csongrád Város Önkormányzatának Képviselő-testülete „Magyarország helyi önkormányzatokról” szóló 2011. évi CLXXXIX. tv. 13. § (1) bekezdés 14.) pontjában, az Alaptörvény 32. cikk (1) bekezdés a.) pontja szerinti feladatkörében eljárva az Alaptörvény 31. cikk (2) bekezdése szerinti felhatalmazás alapján a következőket rendeli el:

**Általános rendelkezések**

**1. §**(1) A rendelet hatálya kiterjed a Csongrád város közigazgatási területén, önkormányzati tulajdonú területen tartott:

a) állatpiacra és országos állatvásárra

b) helyi piacra, használt cikk piacra

***c) hatályon kívül helyezve 2020.04.01.napjával a 7/2020. (II.21.)önkormányzati rendelettel.***

 (2) A vásár, a piac területén létesített üzlet működésére és annak üzletkörébe tartozó áruk forgalmazására – ideértve a jövedéki termékek árusítását is – az üzletek működésére vonatkozó külön jogszabályok az irányadók.

(3) Nem terjed ki a rendelet hatálya az üzleti kiárusításra, alkalmi árusításra akkor sem, ha az eladó azt vásár elnevezéssel szervezi, továbbá az egyedi engedély alapján a közterületen folytatott árusításra, illetve külön jogszabály szerint közterületen a húsvéti, karácsonyi és szilveszteri, valamint évente egy alkalommal, az adott ünnepen és az azt megelőző 20 napban rendezett vásárra (búcsúvásárra).

(4) A rendelet rá vonatkozó szabályait mindenki köteles betartani, aki a vásáron, piacon elad, vásárol, vagy ott bármilyen más tevékenységet végez.

(5) A rendelet hatálya alá tartozó vásári és piaci területeken folytatott kereskedelmi és szolgáltatási tevékenységeknek meg kell felelnie a jogszabályban előírt kereskedelmi, építésügyi, közegészségügyi, élelmiszerlánc-biztonsági, élelmiszerhigiéniai, állat-egészségügyi, növény – egészségügyi, környezetvédelmi, munkavédelmi és tűzvédelmi követelményeknek.

**Értelmező rendelkezések**

**2. §**

1. Árusító hely: üzlethelyiség és üzlethelyiségnek nem minősülő árusító vagy szolgáltató tevékenységre alkalmas az üzemeltető által kijelölt hely.

2. Bérelt hely: tartós helyhasználati díj ellenében megváltott árusító hely vagy asztal.

3. Helyjegy: napi helyhasználati engedély.

4. Helypénz: az árusító hely használatáért fizetendő napi térítési díj.

5. Tartós helyhasználati díj: az árusító helyen történő rendszeres árusításért  fizetendő bérleti díj.

6. Tartós helyhasználati engedély: az árusító helyen történő rendszeres árusításra szolgáló, a bérelt árusító helyre szóló engedély.

***A 2.§ módosítva a 7/2020. (II. 21.)önkormányzati rendelettel, hatályos 2020. április 01.***

**Vásár és piac fenntartása**

**3. §**(1) Csongrád Város Önkormányzata Képviselő-testülete a lakosság élelmiszerekkel, közszükségleti cikkekkel történő jobb ellátása érdekében e rendeletnek megfelelően vásárt, piacot tart fenn és rendez.

(2) Csongrád Város Önkormányzata a piacok üzemeltetését, rendjének biztosítását, a helypénzek, a tartós helyhasználati díjak beszedését Csongrád Város Önkormányzata Városellátó Intézménye (a továbbiakban: üzemeltető) útján látja el.

***A (2) bekezdés módosítva a 7/2020. (II. 21.)önkormányzati rendelettel. Hatályos: 2020.04.01.***

(3)Az üzemeltető a piaccal és a vásárral kapcsolatos egyes üzemeltetési feladatokat természetes, vagy jogi személy(ek)nek és jogi személyiség nélküli gazdasági társaság(ok)nak vállalkozásba adhatja.

**Az üzemeltető feladatai**

**4.§** (1) Az üzemeltető feladatai:

a) Gondoskodik róla, hogy a piac üzemeltetésének jogosultságát igazoló iratok folyamatosan a helyszínen rendelkezésre álljanak.

b) A környezetet, a piacon tartózkodók életét, egészségét, anyagi értékeit súlyosan veszélyeztető vagy károsító esemény bekövetkeztére vonatkozó biztonsági tervet készít, valamint a biztonsági terv végrehajtásáért felelős személyt jelöl ki. Folyamatosan felügyeli, hogy a piacokon, vásárokon tiltott tevékenység, vagy tiltott termékértékesítés ne történjen.

c) A vásár, piac területére vonatkozó helyszínrajzot készít és azt a bejáratnál elhelyezi. Meghatározza a piacok működési rendjét, a helyfoglalás szabályait és arról jól látható hirdetményben tájékoztatja a kereskedőket és vásárlókat.

d) Kivizsgálja a tevékenységével kapcsolatosan beérkező írásbeli panaszokat a vásárokról, a piacokról és a bevásároló központokról szóló 55/2009. (III.13.) Korm. rendelet (a továbbiakban: korm. rendelet) 6. § (3) bekezdése szerinti eljárási rendben.

e) A vásáron, piacon kereskedelmi tevékenységet végzőkről, bérlőkről az adatvédelmi jogszabályok betartása mellett nyilvántartást vezet a korm. rendelet 7. § (3) bekezdése szerint.

f) Biztosítja a vásárok, piacok rendjét, az árusítás zavartalanságát.

g) Kijelöli az árusítóhelyeket, beszedi a helypénzeket és a tartós helyhasználati díjakat.

***Az (1)bekezdés  g)pontja módosítva a 7/2020. (II. 21.)önkormányzati rendelettel. Hatályos: 2020.04.01.***

h) A piac rendjének biztosításáról piacfelügyelő megbízásával gondoskodik, aki a nyitvatartási idő alatt köteles a területen tartózkodni, a rendet folyamatosan ellenőrizni a magasabb szintű jogszabályoknak és egyéb előírásoknak megfelelően.

i) Gondoskodik a piacok, vásárok tisztántartásáról, hó-és síkosság mentesítéséről.

j) Üzemelteti a piac kiszolgáló helyiségeit, az illemhelyeket. Évente egy alkalommal az üzemeltetés tapasztalatairól, bevételeiről és költségeiről az önkormányzat felé beszámol.

**A vásárok és piacok jellege, helye és ideje**

**5. § (1)** Piroska téri piac:

- a piac árusító területe a Piroska János térnek az Ady E. utca, a Szent Imre utca és Szőlőhegyi utca által határolt, kerítéssel bekerített része, beleértve az Ady E. utca 36. épület volt udvara,

- nem árusításra szolgáló területe az Ady Endre és Szent Imre utcáknak a térhez kapcsolódó szakaszán a kialakított gépjárműparkolók területe, a Bercsényi utca és a Bocskai utca piac felől eső gépjárműparkolónak kialakított területe és a Szőlőhegyi utca piachoz kapcsolódó szakaszán a kerékpártárolók és a gépjárműparkolók területe

**Nyitvatartási ideje:**

**április 1.  -  szeptember 30. között**(nyári nyitva tartás)

                                               szerda:            5.00 - 13.00 óráig

                                               péntek:         10.00 -18.00 óráig

                                               szombat:         5.00 - 13.00 óráig

**október 1.  -  március 31. között**(téli nyitva tartás)

                                               szerda:     6.00 - 12.00 óráig

                                               péntek:   10.00 - 17.00 óráig

                                               szombat:  5.00 - 13.00 óráig

(2) Az **országos állatvásár**a Kéttemető úti vásártéren kerül megtartásra **március 1-től   május 31-ig**, minden hónap második és negyedik csütörtökén 5.00-11.00 óráig.

***Az 5.§ (1)-(2) bekezdés módosítva a 37/2019. (XII. 23.)önkormányzati rendelettel, hatályos 2020. 01.01.***

(3) ***hatályon kívül helyezve 2020. 04.01. napjával a 7/2020. (II. 21.)önkormányzati rendelettel***

(4) Az (1) – (2) bekezdésben meghatározott időpontokon túl a piacok és vásárok területén kereskedelmi és szolgáltatási tevékenység nem folytatható.

***Az 5.§ (1)-(2) bekezdés módosítva a 37/2019.(XII.23.)önkormányzati rendelettel.***

***Hatályos: 2020.01.01.***

(5) Az üzemeltető a nyitvatartási időt a fenntartó érdekkörében felmerülő okból vagy közérdekből bármikor korlátozhatja, módosíthatja.

***Az 5.§ (5) bekezdés megalkotva a 7/2020. (II. 21.)önkormányzati rendelettel. Hatályos: 2020.04.01.***

**Helyhasználat, helypénz**

**6. §** (1) Az árusok a piacnak, illetve a vásártérnek az árusított cikkek és bérelt helyek szerint kijelölt részén foglalhatják el árusító helyüket. A kijelölt hely önkényesen nem változtatható meg, nem cserélhető el. A bérelt helyeket a bérlők a nyitvatartási idő megkezdését követő 1 óráig foglalhatják el. A szabad területeken az érkezési sorrend érvényesül.

(2) A vásárokra, piacokra árusítás céljából hozott állatok, termékek, az azok által elfoglalt terület, valamint a járműről mozgóboltból történő árusítás esetén az ezek által elfoglalt terület után is az e rendelet mellékletében meghatározott helypénzt kell fizetni.

(3) A helyjegyet az üzemeltető vezetője által kijelölt és jelenlévő dolgozók – a piacfelügyelő és a helypénzszedő - a helypénz megfizetése ellenében a helyszínen adják ki. A helypénzt készpénzben kell fizetni.

(4) A megbízott helypénzszedő a befizetett helypénzről annak megfelelő értékű és sorszámmal ellátott helyjegyet ad ki, amelyet az árus a helyhasználat megszűnéséig köteles megőrizni és az ellenőrzést végző személynek felhívásra bemutatni.

 A helyjegy másra nem ruházható át. Az elveszett helyjegy csak újabb jegy megváltásával pótolható.

(5) A tartós helyhasználati engedély az állandó árusítóhely biztosítását szolgálja, és a piacfelügyelőtől lehet kérni. Ha kiadható hely nincs a kérelmezőt kérésére nyilvántartásba kell venni és a felszabaduló helyeket az igénylések időbeni sorrendjében kell kiadni. A tartós helyhasználat időtartama legalább 3 és legfeljebb 12 hónapra terjed ki. Év közben a helyhasználat legfeljebb az év végéig váltható meg. A tartós helyhasználati díjon túl a felhozott áruért helypénzt kell fizetni, amelyet a rendelet melléklete tartalmaz.

***Az (5) bekezdés módosítva a 7/2020. (II. 21.)önkormányzati rendelettel. Hatályos: 2020.04.01.***

(6) A tartós helyhasználati éves díját negyedévenkénti bontásban 4 részletben, minden negyedévet megelőző hónap 15. napjáig kell megfizetni, de lehetséges az éves díj egy összegű befizetése is. A díjfizetés elmulasztása a helybérlet megszüntetését vonja maga után.

(7) Attól a bérlőtől, aki a bérelt helyét 6 hónapon keresztül nem veszi igénybe és a hatodik hónap végéig távolmaradását egészségügyi okokkal írásban nem indokolja a bérelt hely visszavonható és a hely másnak kiadható. A bérelt hely csak személyesen vagy közvetlen családtagok útján használható, másnak átadni, átengedni tilos. A megszüntetés utáni időre befizetett díjat az üzemeltető időarányosan visszafizeti.

(8) A tartós helyhasználat a negyedév utolsó hónapjának 15. napjáig történő írásos bejelentéssel a negyedév végére felmondható. A befizetett éves díj időarányos részét a bérlőnek vissza kell fizetni.

(9) A piactéren üzlethelyiséggel rendelkezők abban az esetben, ha az üzleten kívül is árusítanak, vagy más célból árusító helyet foglalnak el ezen területért külön helyjegyet kötelesek váltani.

(10) A helyhasználat során minden árus köteles az elfoglalt helyet tisztán tartani. A helyhasználat megszűnésekor a helyet üresen, tisztán, sértetlenül (az esetleg átvett berendezésekkel és eszközökkel együtt) kell átadni.

(11) A piac területén az arra kijelölt területen árusító pavilon csak építési engedéllyel jogszabályi tilalom alá nem eső tevékenységek céljára létesíthető.             
A pavilon felállítására szolgáló terület használatát a tulajdonos és az üzemeltető között legfeljebb 5 év határozott időre kötendő bérleti szerződés szabályozza.  
A területen lévő árusító pavilon tulajdonosát előbérleti jog illeti meg a területre.

(12) A piac, heti kirakodó vásár területéről az árusító pavilont az árusítási tevékenység megszűnését követő 30 naptári napon belül a tulajdonos saját költségén köteles eltávolítani, kivéve, ha a pavilont további piaci árusítás céljából értékesítette és ezt az adásvételi szerződéssel annak megkötésétől számított 30 naptári napon belül a piac üzemeltetője felé igazolja vagy a tulajdonos a helybérleti szerződésben foglalt díjat folyamatosan megfizeti.

(13) A pavilon eladása érdemi igazolásának elmulasztása vagy a bérleti szerződésben foglalt díj meg nem fizetése esetén a piacot üzemeltető a bérlőt írásban felszólítja a meg nem fizetett bérleti díj megfizetésére, és sikertelen felszólítás után a pavilon elszállítására.

 A felszólítások eredménytelensége esetén az üzemeltető kezdeményezheti a pavilon kényszerbontását a tulajdonos terhére a bérleti szerződésben foglaltak szerint.

Amennyiben a kényszerbontást követően a pavilon elemeit a tulajdonos nem szállítja el, annak őrzéséről az üzemeltető a Ptk. felelős őrzésre vonatkozó szabályai szerint gondoskodik.

***A 6.§ (3-4), (6), (8-9), (11) és (13)bekezdései módosítva a 7/2020. (II. 21.)önkormányzati rendelettel. Hatályos: 2020.04.01.***

**Állategészségügyi rendelkezések**

**7. §** ***hatályon kívül helyezve 2020.04.01.napjával a 7/2020.(II. 21.)önkormányzati rendelettel.***

**Rendészeti szabályok**

**8. §** (1)A piac- és vásártéren lévő építményeket, árusító asztalokat, berendezési tárgyakat, fákat megrongálni, bepiszkítani, a helyéről eltávolítani tilos.

(2) Az élelmiszerpiac területére a kedvtelésből tartott állatot - a vakvezető, a rendőr kutya és az eladásra szánt állat kivételével - bevinni tilos.

(3) Az árusító sátrakat, asztalokat és az árut úgy kell elhelyezni, hogy azok a közlekedést ne akadályozzák.

(4) A piac és a vásár területéről az áruszállításra szolgáló járműveket a rakodást követően haladéktalanul köteles elhagyni a piac területét. Ezen rendelkezés nem vonatkozik azon esetre, amikor az értékesítés a piacon az erre kijelölt helyen járműről vagy mozgóboltból történik.

(5)-(7)***hatályon kívül helyezve 2020.04.01.napjával a 7/2020.(II. 21.)önkormányzati rendelettel.***

(8) A tulajdonos köteles a sátrakat és az árusítás egyéb eszközeit, tárgyait, az el nem adott árut az árusítás befejeztével a piac területéről elszállítani.

(9) A vásár és piac területén a nyílt térben tüzet rakni tilos, a tűzrendészeti előírások megtartása mindenkire nézve kötelező. A tiltás nem vonatkozik arra az esetre, amikor az erre engedéllyel rendelkező kereskedő, az üzemeltető által az erre kijelölt helyen nyílt láng használatával állítja elő az árusított termékét.

***(10)-(11)bekezdés 2020.04.01.napjával hatályon kívül helyezve a 7/2020.(II.21.)önkormányzati rendelettel.***

(12) Az élelmiszerpiacon az árusító asztalok üzemeltetői kialakítását megváltoztatni tilos!

(13) A kereskedő köteles az árusító helyén a vásárlók számára jól láthatóan és olvashatóan feltüntetni a nevét címét, székhelyét, telefonszámát és elektronikus levelezési címét.

**(14) *hatályon kívül helyezve*** ***2020.04.01.napjával a 7/2020.(II. 21.)önkormányzati rendelettel.***

 (15) Tilos az árusításra ki nem jelölt helyeket, közlekedőket árubemutatásra, vagy árusításra igénybe venni.

(16) A piac és vásár közlekedő útjait szabadon kell hagyni, ezen a területen árut, göngyöleget, járművet, egyéb dolgot tárolni tilos.

***A 8.§ (2) és (4)bekezdés módosítva a 7/2020. (II. 21.)önkormányzati rendelettel. Hatályos: 2020.04.01.***

***(17)-(18)  Hatályon kívül helyezve 2020.november 13. napjától a 34/2020.(XI. 12.) önkormányzati rendelettel***

**8/A.§** (1) Az árusító köteles az áru származására, minősége és mennyisége, valamint az árak tekintetében a vonatkozó jogszabályok szerint ellenőrzésre jogosultaknak felvilágosítást adni, kérésükre bizonyító iratot felmutatni és az árakat feltüntetni.

(2) Az árusító az árusítóhelyen kizárólag hitelesített mérleget, súlyt vagy egyéb mérőeszköz használhat. A mérleget úgy kell elhelyezni, hogy a beosztás és a mutató a vevővel szemben álljon, az áru és a súly a vevő számára jól látható legyen. A mérleget tilos áruval, vagy más módon eltakarni és ezzel a vevő ellenőrzési lehetőségét akadályozni. Ha az árumérlegelés külön kosár, doboz, vagy egyéb eszköz felhasználásával történik, azon a mérőedény súlyát maradandó módon a vevő által is jól láthatóan fel kell tüntetni.

(3)A piac rendjét a jogszabályban erre felruházott szervezeten túl a piacfelügyelő ellenőrzi. A jogszabályok megszegése esetén a piacfelügyelő a jogsértő magatartás azonnali megszüntetésére hívja fel a helyhasználót.

***A 8/A.§ megalkotva a 7/2020. (II. 21.)önkormányzati rendelettel. Hatályos: 2020.04.01.***

**Szankciók**

**9.** (1) Aki a rendelet 6.§ (1)bekezdésében és a 8.§-ában meghatározott rendelkezéseket megszegi vagy kijátssza, a közösségi együttélés alapvető szabályainak megsértése miatt, természetes személy 100.000,-Ft-ig, jogi személy és jogi személyiséggel nem rendelkező szervezet 1.000.000,- Ft-ig terjedő közigazgatási bírsággal sújtható, vagy vele szemben a közterület-felügyelő 50.000,-Ft-ig terjedő helyszíni bírságot szabhat ki. A közigazgatási bírság helyett figyelmeztetés vagy közigazgatási óvadék alkalmazható a közigazgatási szabályszegések szankcióiról szóló 2017. évi CXXV. törvény alapján (a továbbiakban: Szankció tv.).

*Az (1) bekezdés módosítva a 7/2020.(II.21.)önkormányzati rendelettel. Hatályos: 2020.04.01.*

(2) Az (1) bekezdés szerinti hatósági ügyekben első fokon Csongrád város jegyzője jár el.  
Az eljárás lefolytatására és a döntés végrehajtására az általános közigazgatási rendtartásról  szóló 2016. évi CL. törvény rendelkezéseit, a közigazgatási bírság mértékének megállapítására, valamint figyelmeztetés vagy közigazgatási óvadék alkalmazására a Szankció tv. rendelkezései irányadók.

***A 9.§ (1)-(2) bekezdés módosítva a 7/2019.(II.25.)önkormányzati rendelettel. Hatályos: 2019.02.26.***

**Záró rendelkezések**

**10. §** (1) A rendelet 2016. április 1. napján lép hatályba.

(2) Hatályát veszti a vásárokról és a piacokról szóló 51/2009. (XII.22.) ÖKt. rendelet.

(3) Ezen rendelet a belső piaci szolgáltatásokról szóló az Európai Parlament és a 2006/123/EK rányelvnek való megfelelést szolgálja.

**11.§*Hatályon kívül helyezve 2020.november 13. napjától a 34/2020.(XI. 12.) önkormányzati***

***rendelettel***.

                        Bedő Tamás sk.                                                             Dr. Juhász László sk.

                        polgármester                                                                         jegyző

**Záradék:**

A rendelet kihirdetésének napja: 2016. március 29.

                                                                                                            Dr. Juhász László sk.

                                                                                                                      jegyző